Planne vir laaste rusplek | Netwerk24
Planne vir laaste rusplek
Of daar ’n plekkie in Stellenbosch sal wees waar afgestorwenes begrawe kan word, is iets wat inwoners al jare pla.
Soos die geval met die meeste muni­sipa­liteite is begraafplase in die dorp aan die vol raak en is daar beperkte ruimte om nuwe begraafplase te skep.
Volgens Stuart Grobbelaar, kommunikasiebestuurder by Stellenbosch-munisipaliteit, het die stadsraad reeds stappe geneem om te begin met die ontwikkeling van geskikte eiendomme om die behoefte aan begraafplase aan te pak.
“Twee stukke grond is reeds geïdentifiseer wat aan omgewings­impak­studies onderwerp gaan word, om te bepaal of dit geskik sal wees vir ’n begraafplaas.
“ ’n Tweede studie word ook beplan om verdere grond te identifiseer,” sê hy.
Die ontwikkeling van begraafplase is egter ’n lang proses wat onderwerp word aan verskeie stukke wetgewing en omgewingsimpakstudies.
“Om ’n geskikte gebied vir ’n begraafplaas te identifiseer, is ’n uitdaging omdat daar geen bewoonde gebiede binne 500 m van die gebied mag wees nie, wat meeste stukke grond binne die stedelike grens uitskakel,” verduidelik hy.
“Skaars plante, hoë watertafels, grondsoort en die beskikbaarheid van grond is alles faktore wat keer dat ’n stuk grond, wat oënskynlik geskik is, nie gebruik kan word nie.”